Ble jaget naken og blodig gjennom Notodden
Notodden-mannen skal ha vært på besøk hjemme hos kjæresten sin i samme by, og lå i sengen hennes på morgenkvisten, da en annen mann plutselig kom inn på soverommet og gikk løs på ham. - Fornærmede måtte løpet fra stedet uten klær. Det er uvisst hvordan gjerningsmannen har kommet seg inn, sier operasjonsleder i Telemark Politidistrikt, Gunnar O. Hanssen, til VG Nett. Mannen ringte selv politiet klokken 07.23, søndag morgen. De rykket raskt ut og fant ham blodig og forslått. Han hadde blant annet et kutt i pannen og ble kjørt til legevakten for undersøkelse, før han satt i avhør med politiet utover søndag formiddag. Det er ikke klart hva som var motivet for angrepet på mannen, men gjerningsmannen skal ha stjålet flere ting på åstedet: - Det kan nevnes at det i forbindelse med episoden til morgenen også ble borttatt penger og en mobiltelefon fra fornærmede, opplyser operasjonsleder Hanssen. Klokken 14.15 skriver politiet i en pressemelding at en mann i 40-årene er pågrepet og sitter i avhør. Han skal ikke ha kjent paret han er mistenkt for å ha overfalt personlig: - Det er ikke kjent å være noen relasjon mellom partene, skriver Hanssen. Det var lokalavisen Varden som først omtalte saken.
Mannen måtte rømme hals over hode fra sin egen kjæreste sitt soverom.